**Projecte de Decret \_\_/\_\_\_\_\_, del Consell, d’organització i funcionament dels centres d’educació especial de titularitat de la Generalitat.**

Índex

Títol I. Disposicions de caràcter general

Article 1. Objecte i àmbit d’aplicació

Article 2. Principis d’actuació dels centres d’educació especial

Títol II. Centres d’educació especial com a centres educatius

Capítol I. Escolarització

Article 3. Criteris per a l’escolarització en un centre d’educació especial

Article 4. Procediment per a l’escolarització en un centre d’educació especial

Article 5. Revisió de la modalitat d’escolarització

Capítol II. Organització dels ensenyaments

Article 6. Estructura dels ensenyaments

Article 7. Educació infantil

Article 8. Educació primària

Article 9. Educació secundària obligatòria

Article 10. Transició a la vida adulta

Article 11. Programes formatius de qualificació bàsica

Article 12. Permanència en els centres d’educació especial

Article 13. Processos de transició

Article 14. Acreditació final d’estudis

Capítol III. Organització curricular

Article 15. Currículum dels centres d’educació especial

Article 16. Programacions d’aula i plans d’actuació personalitzats

Article 17. Avaluació del procés d’ensenyament-aprenentatge

Article 18. Programes inclusius

Títol III. Centres d’educació especial com a centres de recursos

Article 19. Centres d’educació especial com a centres de recursos

Article 20. Àmbits d’assessorament com a centres de recursos

Títol IV. Personal

Article 21. Perfils professionals

Article 22. Formació

Títol V. Òrgans de govern i de coordinació

Capítol I. Òrgans unipersonals de govern

Article 23. Equip directiu

Article 24. Direcció

Article 25. Direcció d’estudis

Article 26. Secretaria

Capítol II. Òrgans col·legiats de govern

Article 27. Principis d’actuació dels òrgans col·legiats

Article 28. Consell escolar

Article 29. Claustre de professorat

Capítol III. Òrgans de coordinació

Article 30. Òrgans de coordinació

Article 31. Comissió de coordinació pedagògica

Article 32. Equips educatius i equips d’etapa

Article 33. Equip d’orientació educativa

Article 34. Assemblea de professionals

Article 35. Comissió específica d’intervenció en problemes de conducta

Article 36. Equip de coordinació del centre de recursos

Article 37. Tutoria

Capítol IV. Altres figures de coordinació

Article 38. Altres figures de coordinació

Article 39. Funcions de les altres figures de coordinació

Títol VI. Participació de la comunitat educativa i col·laboració social

Article 40. Participació de l’alumnat

Article 41. Participació de les famílies o representants legals

Article 42. Participació dels agents externs

Article 43. Altres mitjans d’organització, participació i col·laboració

Article 44. Inserció en l’entorn sociocomunitari

Títol VII. Autonomia pedagògica, organitzativa i de gestió dels centres d’educació especial

Capítol I. Autonomia pedagògica

Article 45. Projecte educatiu

Article 46. Activitats extraescolars

Article 47. Activitats complementàries

Capítol II. Autonomia organitzativa i de gestió

Secció primera. Projecte de gestió i règim econòmic

Article 48. Projecte de gestió

Article 49. Gestió econòmica

Article 50. Pressupost anual

Article 51. Ingressos i despeses

Article 52. Comptabilitat del centre

Article 53. Manteniment, conservació i vigilància de les instal·lacions

Article 54. Pla de sostenibilitat de recursos, eficàcia energètica i tractament de residus

Secció segona. Normes d’organització i funcionament

Article 55. Normes d’organització i funcionament

Article 56. Horari general del centre educatiu

Article 57. Serveis complementaris de menjador i transport

Article 58. Activitats escolars lectives

Article 59. Assistència de l’alumnat al centre

Article 60. Atenció a l’alumnat en absència de professorat

Article 61. Accés als centres

Article 62. Accessibilitat

Article 63. Accessibilitat en els mitjans de difusió als centres docents

Article 64. Ús social dels centres d’educació especial

Article 65. Protecció de dades de caràcter personal

Article 66. Salut i seguretat

Article 67. Pla d’autoprotecció

Article 68. Assistència sanitària a l’alumnat

Capítol III. La programació general anual

Article 69. Programació general anual

Article 70. Pla d’actuació per a la millora

Títol IV. Avaluació dels centres d’educació especial

Article 71. Avaluació interna

Article 72. Avaluació externa

Disposicions addicionals

Primera. Creació, modificació o supressió de centres d’educació especial

Segona. Centres d’educació especial públics que no són titularitat de la generalitat

Tercera. Centres d’educació especial privats concertats

Quarta. Incidència pressupostària

Disposicions derogatòries

Única. Derogació normativa

Disposicions finals

Primera. Desenvolupament reglamentari

Segona. Difusió i supervisió de la norma

Tercera. Entrada en vigor

PREÀMBUL

I

L’Estatut d’Autonomia de la Comunitat Valenciana aprovat per la Llei orgànica 5/1982, d’1 de juliol, i reformat per la Llei orgànica 1/2006, de 10 d’abril, estableix en l’article 53.1 la competència exclusiva de la Generalitat en la regulació i administració de l’ensenyament en tota la seua extensió, nivells i graus, modalitats i especialitats, sense perjudici del que disposen l’article 27 de la Constitució Espanyola i les lleis orgàniques que, d’acord amb l’apartat 1 de l’article 81 d’aquella, el despleguen, i de les facultats que atribueix a l’Estat el número 30 de l’apartat 1 de l’article 149 de la Constitució Espanyola, per a dictar normativa bàsica en matèria d’educació

La Llei orgànica 2/2006, de 3 de maig, d’educació, modificada en alguns aspectes per la Llei orgànica 3/2020 , de 29 de desembre inclou l’enfocament dels drets de la infància entre els principis rectors del sistema en reconeixement de l’interés superior dels menors, el seu dret a l’educació i l’obligació́ que té l’Estat d’assegurar el compliment efectiu dels seus drets. En segon lloc, adopta l’enfocament coeducatiu i fomenta l’aprenentatge de la igualtat efectiva de dones i homes en totes les etapes, la prevenció́ de la violència de gènere i el respecte a la diversitat afectivosexual, i introdueix en l’educació́ secundaria l’orientació́ educativa i professional de l’alumnat amb una perspectiva inclusiva i no sexista. En tercer lloc, planteja un enfocament transversal orientat a garantir l’èxit educatiu a través de la millora contínua dels centres educatius i la personalització́ de l’atenció educativa.

L’adopció́ d’aquests enfocaments té com a objectiu últim reforçar l’equitat i la inclusió educativa en el sistema educatiu, reconeguts en la Convenció́ sobre els drets de les persones amb discapacitat, ratificada en el 2008, per tal que aquest dret arribe a aquelles persones en situació́ de més vulnerabilitat. Finalment, determina que l’escolarització́ de l’alumnat amb necessitat específica de suport educatiu s’ha de regir pels principis d’inclusió́ i participació́, qualitat, equitat, no-discriminació́ i igualtat efectiva en l’accés i permanència en el sistema educatiu i accessibilitat universal per a tot l’alumnat.

La disposició addicional quarta de la Llei 3/2020, referida a l'evolució de l'escolarització de l'alumnat amb necessitats educatives especials, estableix que les Administracions educatives vetllaran perquè les decisions d'escolarització garantisquen la resposta més adequada a les necessitats específiques de cada alumne o alumna.

Seguint aquesta mateixa línia, la Llei 9/2018, de 24 d’abril, de la Generalitat, de modificació de la Llei 11/2003, de 10 d’abril, de la Generalitat, sobre l’estatut de les persones amb discapacitat, estableix com a actuació en matèria educativa, que les conselleries amb competències en matèria d’educació i formació, vetlaran pel gaudi efectiu del dret de les persones amb discapacitat o diversitat funcional a una educació pública, inclusiva i de qualitat, com també a la formació al llarg de la vida, sense discriminació per motiu o per raó d’aquesta circumstància i sobre la base de la igualtat d’oportunitats, i seran les encarregades de garantir una política de foment que assegure el procés educatiu adequat, l’adopció d’ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l’objectiu de la plena inclusió. D’acord amb aquesta llei, s’entén per ajustos raonables les modificacions i les adaptacions necessàries i adequades que no imposen una càrrega desproporcionada o indeguda, quan es requerisquen en un cas particular, per a garantir a les persones amb diversitat funcional o discapacitat el gaudi o l’exercici, en igualtat de condicions amb les altres, de tots els drets humans i les llibertats fonamentals.

Per altra banda, la Llei 26/2018, de 21 de desembre, de la Generalitat, de drets i garanties de la infància i adolescència, estableix en l’article 3, sobre principis rectors de les polítiques públiques amb relació a la infància i l’adolescència, el dret de tot xiquet, xiqueta i adolescent al fet que el seu interés superior siga valorat i considerat com a primordial en totes les accions i decisions que els concernisquen, siga individualment o col·lectivament, tant en l’àmbit públic com privat. El Reial decret legislatiu 1/2013, de 29 de novembre, pel qual s’aprova el Text Refós de la Llei General de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius, prestant atenció a la diversitat de necessitats educatives de l’alumnat amb discapacitat, mitjançant la regulació de suports i ajustos raonables per a l’atenció d’aquells que precisen una atenció especial d’aprenentatge o d’inclusió.

Així mateix, la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià estableix en l’article 3 que els hauran de garantir el dret a una educació plurilingüe i intercultural a l’alumnat amb necessitats educatives especials i concreta l’organització dels ensenyaments de les llengües per als centres d’educació especial en l’apartat 4 de l’article 7. En aquest sentit, la comunitat educativa compta amb el suport de l’assessoria tècnica docent en matèria d’educació plurilingüe, tal com s’estableix en els articles 12, 20 i 30 d’aquesta Llei.

Com a corol·lari, el Decret 104/2018, de 27 de juliol, del Consell, desenvolupa els principis d’equitat i d’inclusió en el sistema educatiu valencià , té per objecte establir i regular els principis i les actuacions encaminades al desenvolupament d’un model inclusiu en el sistema educatiu valencià per a fer efectius els principis d’equitat i igualtat d’oportunitats en l’accés, participació, permanència i progrés de tot l’alumnat, i aconseguir que els centres educatius es constituïsquen en elements dinamitzadors de la transformació social cap a la igualtat i la plena inclusió de totes les persones. En la mateixa línia que les disposicions referides abans, remarca l’excepcionalitat de l’escolarització en un centre d’educació especial i defineix, entre altres, les tasques complementàries que han de desenvolupar com a centres de recursos.

Així mateix, el Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià estableix la constitució dels equips d’orientació educativa als centres d’educació especial i instaura noves estructures d’assessorament i suport als centres educatius ordinaris, entre les quals figuren els centres d’educació especial com a centres de recursos.

També cal considerar la Llei 23/2018, de 29 de novembre, de la Generalitat, d'igualtat de persones LGTBI, que dedica el capítol 3 del títol II a establir mesures en l'àmbit de l'educació, i la Llei 4/2001, de 19 de juny, del voluntariat, que regula el seu estatut i estableix les vies de participació de la ciutadania que, de forma solidària i altruista, vulga col·laborar en la prestació d'activitats incloses en aquest àmbit d'actuació.

II

El Decret 253/2019, de 29 de novembre, del Consell, de regulació de l’organització i el funcionament dels centres públics que imparteixen ensenyaments d’Educació Infantil o d’Educació Primària determina nova composició en els òrgans de coordinació docent atenent l’estructura dels ensenyaments que se n’ofereixen, així com de la existència de personal docent i no docent d’atenció educativa. A més, la disposició transitòria segona estableix que, mentre no es regule de manera específica l’organització i el funcionament dels centres específics d’educació especial, aquest reglament serà aplicable supletòriament a aquests centres.

Si la planificació i intervenció conjunta i coordinada de tots els òrgans de govern, col·legiats i unipersonals, i de coordinació docent dels centres educatius resulta imprescindible per a afavorir el desenvolupament personal i social de l’alumnat, consolidar el principi de no-discriminació i d’inclusió educativa, millorar la convivència, afavorir models de relació positiva y de intervenció conjunta adquireixen especial rellevància en el cas dels centres d’educació especial.

III

La publicació del Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià, va marcar el full de ruta en el sistema educatiu valencià, va representar un repte de transformació de l’escola valenciana i un canvi de mirada total, amb l’adopció d’una perspectiva horitzontal, democràtica i de drets. Per primera vegada en la història recent de l’autogovern i de l’exercici de les competències plenes en educació, es posava el focus, no tant en l’alumnat, sinó en les barreres que presentava el sistema mateix a l’hora d’afavorir l’accés, l’aprenentatge i la participació de totes i tots. I no només això, venia a garantir i a assegurar la necessitat irrevocable de facilitar els suports necessaris, personals i materials, per a la inclusió tot l’alumnat.

L’adopció d’aquest nou paradigma havia de portar implícita la reconfiguració i la reorganització del sistema educatiu i apostava per uns centres educatius capaços d’oferir una resposta educativa personalitzada i adaptada a la diversitat de tot l’alumnat. Aquesta resposta només es podia donar assegurant els suports necessaris, oferint opcions d’escolarització més inclusives i teixint unes xarxes de suport suficientment fortes i cohesionades per atendre a cada xiquet i a cada xiqueta, a cada estudiant.

De la mateixa manera, dins d’aquesta via de redefinició i reordenació del sistema educatiu, es feia necessari donar impuls a un nou model de l’orientació educativa en totes les etapes i nivells educatius, en tots els centres educatius que imparteixen ensenyaments obligatoris i fins a la incorporació de l’alumnat a la vida social i laboral. En aquest sentit, l’aprovació del Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, traduïa en realitat la necessitat d’assegurar la presència de professorat d’orientació educativa en tots els centres educatius, des d’educació infantil fins a educació secundària obligatòria, per assessorar i acompanyar el professorat, les famílies i els equips directius en el procés de transformació encetat en l’any 2018. Aquest nou model d’organització suposà una aposta per un servei d’orientació de proximitat, amb l’adscripció d’aquests professionals als centres educatius, adoptant noves fórmules organitzatives i constituint nous serveis d’assessorament i d’intervenció, més especialitzats, d’atenció directa als centres i a l’alumnat, a través de la creació de les unitats especialitzades d’orientació.

Arribats a aquest punt, consolidats els centres educatius com a centres inclusius o en vies de transformació per a la consecució de la inclusió de tot l’alumnat en centres ordinaris i l’eclosió de serveis externs i complementaris de suport i assessorament als professionals de l’educació, es feia palesa i necessària la reconversió i transformació dels centres d’educació especial dins l’engranatge educatiu.

Així doncs, aquest decret d’organització i funcionament dels centres d’educació especial planteja un nou enfocament al sentit mateix d’aquesta tipologia de centres. Es mantenen com a centres educatius per a l’escolarització de l’alumnat amb necessitats de suport d’alta intensitat i especialització, però evolucionen i s’incardinen en la resta del sistema com a peces clau de suport al sistema ordinari i als professionals que hi treballen.

Per tal d’establir aquestes premisses sobre les que bastir un nou model de centres d’educació especial, caldria fer algunes reflexions prèvies. Així doncs, si bé és cert que, històricament, se’ls ha considerat centres segregadors, convé posar el focus en la seua trajectòria i evolució posteriors per entendre el paper que han de jugar en el futur més immediat. En aquest sentit, la Llei orgànica 20/2020, estableix que el Govern, en col·laboració amb les Administracions educatives, desenvoluparà un pla perquè, en el termini de deu anys, d'acord amb l'article 24.2.e) de la Convenció sobre els Drets de les Persones amb Discapacitat de Nacions Unides i en compliment del quart Objectiu de Desenvolupament Sostenible de l'Agenda 2030, els centres ordinaris compten amb els recursos necessaris per poder atendre en les millors condicions l'alumnat amb discapacitat. Les Administracions educatives continuaran donant el suport necessari als centres d' educació especial perquè aquests, a més d' escolaritzar els alumnes i les alumnes que requereixen una atenció molt especialitzada, exercisquen la funció de centres de referència i suport per als centres ordinaris.

Cal destacar, i és just destacar-ho ací, la lluita tenaç i el compromís per la inclusió social i laboral que tenen els centres d’educació especial. Aquests centres sempre han estat oberts a la participació i la col·laboració de les famílies, de les institucions de l’entorn i dels agents externs, atesa la necessitat peremptòria que l’educació que oferien havia de ser finalista, això és, perseguir la inserció social i laboral de l’alumnat a la finalització del procés d’escolarització. Tant els equips directius com les plantilles de professionals que conformen els centres d’educació especial s’han esmerçat a teixir xàrcies de col·laboració riques i diverses, ja siga amb el món associatiu, institucional o empresarial. Es tracta d’aliances sense les quals no és viable el sosteniment d’un futur digne i autònom per a l’alumnat. Amb aquesta finalitat, han promogut campanyes i programes, han col·laborat amb plans i estratègies d’altres institucions, empreses i entitats, tot mirant pel futur de l’alumnat. No debades, aquesta era la màxima de partida: la inclusió real de cada una de les alumnes i de cada un dels alumnes que hi transitaven perquè cap d’elles i d’ells veiera vetat un futur esperançador, viable i en condicions dignes.

Finalment, han estat pioners en l’adopció d’una perspectiva de drets, de participació i d’autodeterminació, i perspicaços a l’hora de buscar un futur laboral per a l’alumnat i de contribuir a dotar-los d’una autonomia personal suficient per a desenvolupar-se com a persones de ple dret.

Per tot això exposat, d’acord amb el que es disposa en l’article 28 c) de la Llei 5/1983, de 30 de desembre, de la Generalitat, del Consell, amb l’informe previ del Consell Escolar de la Comunitat Valenciana, oït/conforme amb el Consell Jurídic Consultiu, a proposta del conseller d’Educació, Cultura i Esport, prèvia deliberació del Consell, en la reunió de \_\_ de \_\_\_de 2022,

DECRETE

**TÍTOL I. DISPOSICIONS DE CARÀCTER GENERAL**

***Article 1. Objecte i àmbit d’aplicació***

Aquest decret té per objecte regular l’organització i el funcionament dels centres d’educació especial de titularitat de la Generalitat.

***Article 2. Principis d’actuació dels centres d’educació especial***

Els centres d’educació especial han d’actuar tenint en compte els principis d’actuació següents:

a) Perseguir el desenvolupament ple de l’alumnat en tots els àmbits de la seua vida.

b) Oferir l’alumnat el màxim d’experiències en entorns normalitzats, amb la finalitat de fomentar la seua inclusió social, educativa, cultural i laboral.

c) Garantir la participació activa de tot l’alumnat en la pressa de decisions que tinguen a veure amb el seu procés d’aprenentatge i autodeterminació.

d) Treballar de forma coordinada amb les famílies, l’alumnat i els agents externs per tal de garantir la igualtat d’oportunitats en l’accés, la participació i l’aprenentatge.

e) Contribuir en el procés d’inclusió de l’alumnat escolaritzat als centres ordinaris, oferint la seua experiència i especialització en els diferents àmbits de les necessitats educatives especials.

**TÍTOL II. CENTRES D’EDUCACIÓ ESPECIAL COM A CENTRES EDUCATIUS**

**CAPÍTOL I**

***Escolarització***

***Article 3. Criteris per a l’escolarització en un centre d’educació especial***

Els criteris generals per a l’escolarització estan recollits en els articles 20 i 21 del Decret 104/2018. D’acord amb això, l’escolarització en la modalitat específica en un centre d’educació especial s’ha de considerar, excepcionalment, quan es valora que, en el moment actual:

a) L’alumnat requereix suports individualitzats d’alta intensitat i especialització durant la major part de la jornada escolar.

b) Aquests suports es poden prestar en millors condicions en un centre d’educació especial, per la seua especialització i per les característiques del context.

c) Els suports intensius i especialitzats prestats en aquest context específic poden contribuir a un millor desenvolupament de les dimensions de qualitat de vida, tenint en compte els objectius planificats per donar resposta a les necessitats identificades.

d) S’han valorat totes les possibilitats d’inclusió, l’eliminació de barreres i altres ajustos raonables que poden introduir-se en un centre ordinari per a facilitar la seua escolarització.

***Article 4. Procediment per a l’escolarització en un centre d’educació especial***

1. Per a l’escolarització de l’alumnat en un centre d’educació especial és preceptiva una avaluació sociopsicopedagògica, l’emissió de l’informe sociopsicopedagògic i l’autorització per resolució de la persona titular de la direcció territorial competent en matèria d’educació, d’acord amb els procediments establits en la normativa vigent que regula els processos d’identificació i d’escolarització de l’alumnat amb necessitats educatives especials.

2. L’informe sociopsicopedagògic ha de justificar adequadament l’escolarització en aquesta modalitat, argumentant les raons per les quals, en el moment actual, es considera que aquests contextos específics són més adequats per donar resposta a les necessitats de l’alumnat que el context més inclusiu d’un centre ordinari.

3. Les propostes d’escolarització en un centre d’educació especial s’han de col·legiar en l’agrupació d’orientació de zona, sent preceptiva la participació d’almenys una o un professional de l’equip d’orientació educativa del centre d’educació especial de titularitat de la Generalitat de referència, preferentment el professorat d’orientació educativa.

4. Totes les decisions i accions que es realitzen referides a l’escolarització de l’alumnat s’han de coordinar amb les famílies o representants legals, facilitant-los l’assessorament i acompanyament necessaris, recollint la seua opinió i involucrant-los en la presa de decisions i en la consecució dels objectius planificats.

***Article 5. Revisió de la modalitat d’escolarització***

1. L’escolarització en un centre d’educació especial ha d’estar subjecta a un seguiment continuat pels equips educatius i pels equips d’orientació educativa, a fi de garantir el seu caràcter revisable i reversible, fet que és preceptiu en el canvi d’etapa.

2. Les famílies també poden sol·licitar la revisió de la modalitat d’escolarització en qualsevol moment de l’escolaritat, en previsió del curs següent.

3. Les propostes d’escolarització s’han de fer abans de l’inici del curs escolar, coincidint amb el període d’admissió. Una vegada iniciat el curs escolar, només es faran propostes de modalitat d’escolarització pels motius següents:

a) Canvi de residència que implique un canvi de centre.

b) Causes sobrevingudes que no estigueren previstes durant el període d’admissió.

4. Quan les necessitats educatives així ho aconsellen, es promouran programes d’escolarització combinada amb els centres ordinaris. Per a això, s’han d’establir els protocols de coordinació necessaris entre els centres implicats, amb l’objectiu de garantir una actuació pedagògica coherent i unificada, i, si escau, possibilitar la incorporació a modalitats d’escolarització més inclusives.

**CAPÍTOL II**

***Organització dels ensenyaments***

***Article 6. Estructura dels ensenyaments***

1. Els centres d’educació especial han d’organitzar els ensenyaments que imparteixen d’acord amb l’estructura següent:

a) Educació infantil.

b) Educació primària.

c) Educació secundària obligatòria.

d) Transició a la vida adulta.

e) Programes formatius de qualificació bàsica.

2. L’organització dels ensenyaments de segon cicle d’educació infantil, educació primària i educació secundària obligatòria és equivalent a l’estructura d’aquestes etapes en els ensenyaments ordinaris, amb l’objectiu de facilitar l’organització dels centres d’acord amb els trams d’edat, la planificació de programes inclusius amb els centres ordinaris, l’escolarització combinada de l’alumnat i la transició cap a modalitats d’escolarització més inclusives.

3. Dins el tram de l’edat cronològica corresponent a cada ensenyament, els centres podran realitzar una distribució flexible de l’alumnat, d’acord amb criteris pedagògics, metodologies de treball, característiques i necessitats de l’alumnat.

***Article 7. Educació infantil***

1. L’alumnat d’educació infantil, als centres d’educació especial, es troba en el tram d’edat comprés entre els 3 i els 6 anys, que pot prolongar-se fins als huit anys.

2. La finalitat de l’escolarització en l’etapa d’educació infantil als centres d’educació especial, com a modalitat d’escolarització molt excepcional en edats primerenques, és oferir un context educatiu altament estructurat i especialitzat que, respectant els ritmes biològics, possibilite el desenvolupament de la capacitat de resposta davant les necessitats bàsiques i els estímuls de l’ambient i la iniciació a diferents modalitats de comunicació i expressió funcionals.

3. Donat el seu caràcter excepcional, els centres d’educació especial podran organitzar els agrupaments de manera flexible, podent incloure alumnat d’educació infantil en grups d’educació primària pròxims en edat.

***Article 8. Educació primària***

1. L’alumnat d’educació primària, als centres d’educació especial, es troba en el tram d’edat comprés entre els 6 i els 12 anys, que pot prolongar-se fins als catorze anys.

2. La finalitat de l’escolarització en l’etapa d’educació primària als centres d’educació especial és oferir un context educatiu altament estructurat i especialitzat que permeta, a més d’allò especificat a l’etapa d’educació infantil, l’adquisició d’un sistema de comunicació funcional, l’autonomia en les habilitats bàsiques de la vida diària, la iniciació al treball per a l’autodeterminació de la persona, així com oferir experiències d’interacció i joc funcional amb iguals.

***Article 9. Educació secundària obligatòria***

1. L’alumnat d’educació secundària obligatòria, als centres d’educació especial, es troba en el tram d’edat comprés entre els 12 i els 16 anys, que pot prolongar-se fins als dènou anys.

2. La finalitat de l’escolarització en l’etapa d’educació secundària obligatòria als centres d’educació especial és oferir un context educatiu altament estructurat i especialitzat que permeta, a més d’allò especificat a les etapes anteriors i tenint en compte el moment evolutiu, l’autodeterminació de la persona, l’adquisició d’habilitats socials i de regulació emocional per a les relacions personals i la iniciació a experiències autònomes d’oci compartit i de vida sociocomunitària.

3. En finalitzar l’educació secundària obligatòria s'entregarà les famílies o representants legals de cada alumna o alumne un consell orientador, que inclourà el grau d'assoliment de les competències i la proposta sobre l'opció que es considera més adequada per a continuar la seua formació.

***Article 10. Transició a la vida adulta***

1. La transició a la vida adulta abasta el tram d’edat comprés entre els 16 i els 21 anys, comptant l’any natural en què els complisquen, i està adreçada a l’alumnat que compleix els tres requisits següents:

a) Tindre complits els setze anys d’edat.

b) Haver cursat l’ensenyament bàsic en un centre d’educació especial.

c) Les seues necessitats de suport aconsellen continuar el seu procés educatiu mitjançant aquests programes.

2. La transició a la vida adulta ha de posar l’èmfasi en l’adquisició de competències que faciliten l’autonomia de l’alumnat en la vida quotidiana i s’orienta a la consecució dels objectius següents:

a) Consolidar i desenvolupar les capacitats de l’alumnat i promoure el major grau possible d’autonomia personal i social.

b) Mantindre i aplicar a la vida quotidiana les competències clau adquirides en les etapes corresponents a l’ensenyament bàsic obligatori.

c) Fomentar la participació de l’alumnat en tots els àmbits en què es desenvolupa la vida adulta.

d) Desenvolupar els aspectes relacionals que els defineixen com a membres d’una societat, construir la seua pròpia identitat personal i afavorir la participació i responsabilitat ciutadana.

e) Adquirir habilitats laborals de caràcter polivalent, la capacitat per a seguir normes elementals i de seguretat en el treball, la motivació davant la tasca i la no discriminació per raó de gènere o qualsevol altra circumstància.

3. Els programes de transició a la vida adulta s’estructuren en els àmbits d’experiència següents:

a) Autonomia personal en la vida diària.

b) Inclusió social i comunitària.

c) Orientació i formació laboral.

Aquests àmbits han d’incorporar les competències clau, que s’han de prioritzar i ajustar a les característiques i necessitats de l’alumnat, tenint en compte les seues capacitats, les possibilitats d’adquisició i els diferents itineraris formatius personalitzats.

4. L’equip educatiu, amb l’assessorament de l’equip d’orientació educativa, pot determinar la conveniència que, per les seues capacitats i necessitats, una alumna o un alumne no curse l’àmbit d’orientació i formació laboral, prèvia informació a les famílies o representants legals, que han de donar el seu consentiment per escrit.

5. La transició a la vida adulta l’ha d’impartir professorat de l’especialitat de pedagogia terapèutica i professorat tècnic de Formació Professional, sense perjuí que puga intervindre també altre personal de suport a necessitats de l’alumnat. El professorat de pedagogia terapèutica assumirà, preferentment, la tutoria del grup.

***Article 11. Programes formatius de qualificació bàsica***

1. Els centres d’educació especial podran oferir programes formatius de qualificació bàsica o altres programes que l’Administració educativa determine a aquest efecte, adaptats a l’alumnat amb necessitats educatives especials que complisca els requisits d’accés que establisca la normativa reguladora d’aquests programes.

2. La conselleria competent en matèria d’educació regularà els criteris per a realitzar aquests programes i per a obtindre la titulació o acreditació de competències professionals.

***Article 12. Permanència en els centres d’educació especial***

En els centres d’educació especial l’alumnat pot romandre fins als vint-i-u anys, fet que pot prolongar-se fins als vint-i-quatre anys si el centre disposa de programes formatius de qualificació bàsica o qualsevol altre programa que la normativa preveja per a aquest alumnat.

***Article 13. Processos de transició***

1. Els equips educatius, conjuntament amb l’equip d’orientació educativa i coordinats per la direcció d’estudis, han de planificar adequadament els processos de transició entre etapes i modalitats d’escolarització, amb l’objectiu de facilitar el transvasament d’informació, la detecció de barreres, la identificació de necessitats de suport, la planificació de les actuacions educatives, l’orientació educativa i professional, la inserció laboral i l’acompanyament a l’alumnat i a les famílies.

2. Així mateix, els centres han de planificar els processos d’acollida a l’alumnat i a les famílies de nova incorporació i les actuacions de transició en finalitzar l’escolarització, que inclouran l’orientació sobre les opcions més adequades per a cada alumna i alumne.

3. En els processos de transició s’ha de fer partícips l’alumnat, les famílies i altres agents implicats, així com comptar amb les entitats d’inserció laboral, entitats d’iniciativa social, centres ocupacionals i aquells altres agents o entitats que contribuïsquen a la inclusió social i laboral de les persones amb discapacitat, una vegada finalitzada l’escolarització en un centre d’educació especial.

***Article 14. Acreditació final d’estudis***

1. En finalitzar l’escolaritat, les tutores o els tutors, amb la informació obtinguda de l’equip educatiu, entregaran a les famílies o representants legals de l’alumnat un certificat acreditatiu, conforme al model que determine la conselleria competent en matèria d’educació, el qual inclourà les dates d’inici i de finalització de l’escolarització, el grau d’assoliment de les competències clau i el consell orientador.

2. El professorat d’orientació educativa ha d’assessorar les persones tutores i els equips educatius en la proposta del consell orientador i, si escau, realitzar l’acompanyament a les famílies o representants legals en el procés de transició que corresponga.

**CAPÍTOL III**

***Organització curricular***

***Article 15. Currículum dels centres d’educació especial***

1. Els centres d’educació especial han d’organitzar i desenvolupar el currículum de forma integrada, globalitzada i interdisciplinària, i al voltant de les competències clau següents:

- Competència en comunicació lingüística

- Competència plurilingüe

- Competència matemàtica i en ciència i tecnologia

- Competència digital

- Competència personal, social i d'aprendre a aprendre

- Competència ciutadana

- Competència emprenedora

- Competència en consciència i expressió culturals

2. El currículum competencial ha de tindre com a objectiu fonamental la millora de les dimensions de qualitat de vida de l’alumnat en els diferents entorns de participació, prioritzant els sabers bàsics relacionats amb l’aprenentatge per a la vida. Per a això, s’ha de planificar, desenvolupar i avaluar partint de les necessitats, els interessos, les motivacions i les capacitats de l’alumnat i tenint en compte els contextos naturals de participació, actuals i futurs, amb la col·laboració dels diferents agents de l’entorn familiar i sociocomunitari.

3. L’orientació educació i professional ha de contribuir i donar suport, de forma transversal, al desenvolupament de les competències clau i possibilitar l’elecció dels itineraris formatius i laborals més adequats per a cada alumna i alumne.

***Article 16. Programacions d’aula i plans d’actuació personalitzats***

1. La programació d’aula és el document que recull els plans d’actuació personalitzats del conjunt d’alumnat d’un mateix grup, així com la metodologia i l’organització dels suports per poder desenvolupar-los.

2. El pla d’actuació personalitzat és el document que organitza la resposta en els contextos naturals a les necessitats i interessos de l’alumna o l’alumne, comptant amb la seua participació com a eix principal i amb la participació de tots els agents implicats, incloent les famílies i els agents externs.

3. La metodologia per poder desenvolupar les mesures especificades al pla d’actuació personalitzat es basarà en la planificació centrada en la persona.

4. El pla d’actuació personalitzat tindrà en consideració els requisits següents:

a) Partir de l’edat de l’alumna i de l’alumne i de les seues habilitats i aspiracions, en interacció amb els contextos naturals.

b) Considerar les oportunitats dels diferents contextos i eliminar les barreres que hi existisquen, facilitant l’accessibilitat universal.

c) Vincular els objectius de treball a l’adquisició de competències clau, dotant l’alumnat del major grau possible d’autonomia i independència en la vida quotidiana.

d) Especificar el treball intensiu i especialitzat del centre educatiu que permeta la pràctica i transferència de les habilitats adquirides a tots els contextos de participació.

e) Concretar els sistemes augmentatius i alternatius de comunicació que van a utilitzar-se, tot considerant les habilitats amb que compta l’alumna o alumne, el seu perfil lingüístic i les actuacions formatives per a la correcta utilització d’aquests sistemes per part de tots els agents implicats.

f) Desenvolupar actituds i conductes que promoguen la seguretat personal, l’equilibri afectiu i la vivència lliure i responsable de la seua sexualitat.

g) Incorporar sabers bàsics adreçats a l’eliminació dels prejuís, estereotips, comportaments discriminatoris o situacions de violència en relació al gènere, a l’orientació sexoafectiva i a la identitat de gènere, per mitjà de l’aprenentatge de mètodes no violents per a la resolució de conflictes i de models de convivència basats en el respecte a les diferències i la igualtat de drets i oportunitats de totes les persones.

h) Seleccionar els materials didàctics i els productes de suport d’acord amb els criteris de funcionalitat, vinculació al context natural, personalització, coeducació i sostenibilitat. Els materials han de fer un ús no sexista del llenguatge i en les imatges ha d’haver-hi una presència equilibrada i no estereotipada de dones i homes. Així mateix, aquests materials didàctics tindran en compte el Projecte lingüístic de centre (PLC) autoritzat.

i) Incloure l’orientació educativa i l’acompanyament a l’alumnat sobre l’itinerari acadèmic o formatiu més adequat segons les seues capacitats, interessos i possibilitats d’èxit. Sempre que siga possible, se l’ha d’orientar cap a programes formatius de qualificació bàsica que permeten l’assoliment de les competències professionals necessàries per a la seua inclusió sociolaboral.

***Article 17. Avaluació del procés d’ensenyament-aprenentatge***

1. L’avaluació del procés d’ensenyament-aprenentatge s’ha de realitzar en el marc del procés de seguiment i d’avaluació dels plans d’actuació personalitzats i dels plans i accions educatives del centre.

2. L’avaluació de l’alumnat ha de ser contínua, global, participativa i orientadora, considerant tots els elements, oportunitats i barreres que influeixen en el procés educatiu i en el desenvolupament de l’alumnat, referits al centre, al mateix alumnat, a les famílies i a l’entorn sociocomunitari.

3. L’avaluació del procés d’aprenentatge té com a finalitat conéixer el progrés de l’alumnat, ajustar la resposta educativa, prendre decisions relatives a l’escolarització, afavorint sempre que siga possible l’accés a modalitats més inclusives, i proporcionar l’orientació acadèmica i professional que més s’adeqüe a les seues capacitats, interessos i possibilitats de progrés.

3. L’equip educatiu, coordinat per la persona tutora i assessorat per l’equip d’orientació educativa, ha de facilitar a les famílies o representants legals informació continuada, en format accessible, sobre el procés d’avaluació i de les mesures que se’n deriven. Així mateix, proporcionarà l’assessorament i les orientacions que contribuïsquen a l’adquisició i a la generalització de les competències treballades a l’àmbit familiar i sociocomunitari.

4. De forma quadrimestral, es facilitarà a les famílies o representants legals els informes qualitatius sobre l’evolució de l’alumnat i les conclusions de l’avaluació, en format accessible.

5. Així mateix, en el marc dels processos d’avaluació contínua, els equips educatius han de fer una avaluació del procés d’ensenyament i de les pràctiques implementades, a fi de millorar la resposta a l’alumnat, les relacions amb les famílies, la comunitat i altres agents participants, l’organització del centre, la innovació i la qualitat educativa.

***Article 18. Programes inclusius***

1. Els centres d’educació especial podran desenvolupar programes que promoguen la inclusió de l’alumnat en els centres docents ordinaris i la inserció sociolaboral, conjuntament amb altres centres i entitats.

2. Aquests programes s’han de planificar, desenvolupar i avaluar conjuntament entre els equips educatius i la resta de participants, i han d’estar inclosos en la programació general anual.

3. Els programes inclusius que es desenvolupen junt als centres ordinaris han de respectar el moment evolutiu de l’alumnat, intentant afavorir la interacció entre iguals d’una mateixa franja d’edat.

**TÍTOL III. CENTRES D’EDUCACIÓ ESPECIAL COM A CENTRES DE RECURSOS**

***Article 19. Centres d’educació especial com a centres de recursos***

1. Els centres d’educació especial, conjuntament amb les unitats especialitzades d’orientació, han de donar suport als centres ordinaris finançats amb fons públics que imparteixen ensenyaments no universitaris amb la finalitat de millorar les competències professionals per a la resposta a l’alumnat amb necessitats de suport intensiu i avançar en el procés de transformació cap a la inclusió.

2. Els centres d’educació especial, com a centres de recursos, han de facilitar respostes eficients i ajustades a les característiques de les demandes, evitant l’excés de burocràcia en la tramitació, tenint en compte els recursos disponibles i possibilitant que els centres docents ordinaris vagen adquirint de forma progressiva les competències per a oferir una resposta inclusiva a les necessitats de l’alumnat.

3. Per dur a terme les tasques atribuïdes com a centres de recursos, s’establiran les estructures necessàries que garantisquen la coordinació i la resposta més adequada. Amb aquest objectiu, es crearà un equip permanent de coordinació i un equip d’intervenció específic per a cada cas.

4. Els àmbits d’especialització dels centres d’educació especial vindran determinats per la formació i l’experiència de la seua plantilla i per les pràctiques d’investigació-acció que realitzen. D’acord amb això i tenint en compte el tipus i la freqüència de les sol·licituds que realitzen els centres docents ordinaris finançats amb fons públics, els centres de recursos, en coordinació amb l’òrgan directiu competent en matèria d’inclusió educativa de la conselleria competent en matèria d’educació, han de revisar periòdicament i, si escau, modificar els seus àmbits d’especialització.

5. La conselleria competent en matèria d’educació determinarà i publicarà l’àmbit territorial d’actuació de cada centre d’educació especial com a centre de recursos i els seus àmbits d’especialització, així com les modificacions que se’n puguen produir.

6. El procediment per a l’activació de la intervenció del centre de recursos es realitzarà d’acord amb la normativa específica dictada pels òrgans directius competents de la conselleria competent en matèria d’educació.

***Article 20. Àmbits d’assessorament com a centres de recursos***

1. Els centres d’educació especial, com a centres de recursos i dins la seua especialització podran oferir assessorament als centres docents ordinaris finançats amb fons públics en els aspectes següents:

a) Sensibilització a professionals i a la comunitat educativa.

b) Detecció de necessitats i barreres a la inclusió de l’alumnat.

c) Accessibilitat personalitzada amb mitjans comuns i específics o singulars: provisió de sistemes augmentatius o alternatius de comunicació, materials singulars, productes de suport, intervenció d’algun professional especialitzat o establiment de mesures organitzatives diferenciades que afecten condicions espacials i temporals.

d) Mesures i metodologies basades en el disseny universal d’aprenentatge.

e) Mesures personalitzades per a la participació i programes específics amb suports especialitzats dirigits a l’alumnat amb discapacitat que presenta alteracions greus de conducta.

f) Pla d’actuació personalitzat (PAP) des de l'enfocament de la planificació centrada en la persona.

g) Orientació i suport a les famílies.

h) Orientació sociolaboral.

i) Determinació de la modalitat d’escolarització.

2. Dins les seues tasques d’assessorament, podran proposar accions formatives a desenvolupar pel CEFIRE corresponent.

**TÍTOL IV. PERSONAL**

***Article 21. Perfils professionals***

1. El personal docent adscrit als centres d' educació especial pertany a les especialitats de pedagogia terapèutica, d’audició i llenguatge, de música, d’educació física i d'orientació educativa. També tenen adscrit professorat de formació professional, en els programes de transició a la vida adulta i en els programes de qualificació bàsica que imparteix el centre.

2. El personal no docent d'atenció educativa adscrit als centres d'educació especial és el personal de fisioterapeuta i el personal educador d' educació especial, sense perjudici que l'administració de la Generalitat puga incorporar altres perfils professionals, d'acord amb les necessitats i el perfil de l' alumnat escolaritzat en aquests centres.

3. El personal docent i no docent treballarà conjuntament i coordinadament en la planificació, desenvolupament i avaluació dels plans d’actuació personalitzats de l’alumnat i de les actuacions recollides en la programació general anual del centre.

4. La conselleria competent en matèria d’educació podrà adscriure orgànicament personal docent i no docent als centres d’educació especial, com a centres de recursos, per atendre les necessitats dels centres educatius ordinaris finançats amb fons públics que estiguen inclosos dins del seu àmbit territorial d’actuació.

5. La conselleria competent en matèria de sanitat aportarà personal d’infermeria, que dependrà orgànicament del departament sanitari corresponent.

***Article 22. Formació***

El personal dels centres d’educació especial participarà en les activitats de formació específica que es programen des de l’òrgan competent en formació del professorat, amb l’objectiu de millorar les seues competències professionals per donar una resposta especialitzada a l’alumnat escolaritzat en aquests centres.

**TÍTOL V. ÒRGANS DE GOVERN I DE COORDINACIÓ**

**CAPÍTOL I**

***Òrgans unipersonals de govern***

***Article 23. Equip directiu***

1. L’equip directiu és l’òrgan executiu de caràcter unipersonal del govern dels centres i està integrat per les persones titulars de la direcció, de la direcció d’estudis i de la secretaria, que treballaran de manera coordinada en l’acompliment de les seues funcions.

2. Les funcions de l’equip directiu dels centres d’educació especial són les que estan regulades en l’article 11 del Decret 253/2019.

3. La composició de l’equip directiu dels centres d’educació especial són les que estan regulades en l’article 12 del Decret 253/2019.

4. Les característiques comunes de les persones membres de l’equip directiu dels centres d’educació especial són les que estan regulades en l’article 13 del Decret 253/2019.

5. La suplència de les persones membres de l’equip directiu dels centres d’educació especial es realitzarà d’acord amb allò regulat en l’article 14 del Decret 253/2019.

6. La dedicació de l’equip directiu dels centres d’educació especial a les tasques que té assignades es realitzarà d’acord amb allò regulat en l’article 15 del Decret 253/2019.

***Article 24. Direcció***

1. La persona titular de la direcció del centre d’educació especial és la responsable de l’organització i del funcionament de totes les activitats desenvolupades pel centre, i exercirà la direcció de la gestió i la direcció pedagògica del centre, sense perjudici de les competències, funcions i responsabilitats de la resta de les persones membres de l’equip directiu i dels òrgans col·legiats de govern.

2. Les funcions de la direcció dels centres d’educació especial són les que estan regulades en l’article 18 del Decret 253/2019.

3. La selecció de la persona que exercisca la direcció dels centres es realitzarà d’acord amb allò regulat en l’article 19 del Decret 253/2019.

***Article 25. Direcció d’estudis***

Les funcions de la direcció d’estudis dels centres d’educació especial són les que estan regulades en l’article 20 del Decret 253/2019.

***Article 26. Secretaria***

Les funcions de la secretaria dels centres d’educació especial són les que estan regulades en l’article 21 del Decret 253/2019.

**CAPÍTOL II**

***Òrgans col·legiats de govern***

***Article 27. Principis d’actuació dels òrgans col·legiats***

Els principis d’actuació dels òrgans col·legiats de govern dels centres d’educació especial són els que es determinen en l’article 23 del Decret 253/2019.

***Article 28. Consell escolar***

1. El consell escolar dels centres d’educació especial és l’òrgan col·legiat de govern a través del qual es garanteix la participació dels diferents sectors que constitueixen la comunitat educativa.

2. El règim jurídic de funcionament del consell escolar dels centres d’educació especial i el procediment de selecció dels representants dels diferents sectors , per a la renovació i constitució del consell escolar, es determina en els apartats 3 i 4 de l’article 24 del Decret 253/2019.

3. La composició del consell escolar dels centres d’educació especial és la que es determina en els punts 1, 2 i 3 de l’article 25 del Decret 253/2019. A més, inclourà dos representants de l’alumnat que curse educació secundària obligatòria, transició a la vida adulta o programes formatius de qualificació bàsica, amb veu i vot, exceptuant la seua participació en el procediment de selecció o cessament de la direcció del centre.

4. Les competències del consell escolar dels centres d’educació especial són les que estan regulades en l’article 27 del Decret 253/2019.

5. El règim de funcionament del consell escolar dels centres d’educació especial és el que està regulat en l’article 28 del Decret 253/2019.

6. L’estatut jurídic de les persones membres del consell escolar dels centres d’educació especial és el que està regulat en l’article 29 del Decret 253/2019.

7. Les comissions del consell escolar dels centres d’educació especial es constituiran d’acord amb allò disposat a l’article 30 del Decret 253/2019.

***Article 29. Claustre de professorat***

1. El claustre de professorat és l’òrgan propi de participació del professorat en el govern del centre, i té la responsabilitat de planificar, coordinar, informar i, si escau, decidir sobre els aspectes educatius i acadèmics del centre.

2. El claustre de professorat estarà presidit per la persona titular de la direcció del centre i estarà integrat per la totalitat del professorat que preste servei en aquest centre. El personal no docent especialitzat de suport a la inclusió podrà participar en el claustre, amb veu, però sense vot.

3. Les competències del claustre de professorat dels centres d’educació especial són les que estan regulades en l’article 32 del Decret 253/2019.

4. El règim de funcionament del claustre de professorat dels centres d’educació especial és el que està regulat en l’article 33 del Decret 253/2019.

**CAPÍTOL III**

***Òrgans de coordinació***

***Article 30. Òrgans de coordinació***

1. Correspon a la conselleria competent en matèria d’educació regular el funcionament dels òrgans de coordinació en els centres d’educació especial i potenciar el treball coordinat dels equips educatius per al desenvolupar el projecte educatiu del centre i els plans d’actuació personalitzats de l’alumnat.

2. Als centres d’educació especial es constituiran els òrgans de coordinació següents:

a) Comissió de coordinació pedagògica

b) Equips educatius i equips d’etapa

c) Equip d’orientació educativa

d) Assemblea de professionals

e) Comissió específica d’intervenció en problemes de conducta

f) Equip de coordinació del centre de recursos

g) Tutoria.

h) Altres figures de coordinació que puguen ser determinades per la conselleria competent en matèria d’educació, amb caràcter general o de forma particular per a algun centre.

3. Els centres disposaran d’un nombre global d’hores lectives setmanals perquè el personal docent que coordina els equips d’etapa, la comissió d’intervenció en problemes de conducta, l’equip de coordinació del centre de recursos i les altres figures de coordinació desenvolupen les seues funcions. Aquest nombre es determinarà per la conselleria competent en matèria d’educació i tindrà en compte les unitats que tinga en funcionament el centre educatiu així com altres característiques singulars.

4. L’assignació de les hores setmanals lectives per al desenvolupament d’aquestes funcions es realitzarà una vegada estiguen cobertes les necessitats de docència de tots els grups del centre i es tindrà en compte tot el personal docent destinat al centre amb les habilitacions que posseïsca.

5. La direcció del centre, en l’exercici de les seues competències, oït el claustre, disposarà d’autonomia per a distribuir el nombre total d’hores assignades al centre per a la coordinació docent entre les persones designades per a realitzar aquestes funcions.

***Article 31. Comissió de coordinació pedagògica***

1. La comissió de coordinació pedagògica és l’òrgan responsable de coordinar, de manera habitual i permanent, els assumptes relacionats amb les actuacions pedagògiques, el desenvolupament dels programes educatius i la seua avaluació.

2. Als centres d’educació especial amb 9 o més unitats la comissió de coordinació pedagògica estarà integrada, com a mínim, per la direcció, que assumirà la presidència; la direcció d’estudis, les persones coordinadores dels equips d’etapa, de l’equip d’orientació educativa, de la comissió específica d’intervenció en problemes de conducta i de l’equip de coordinació del centre de recursos, així com per una representació del personal no docent per cada etapa impartida en el centre, incloent els programes formatius de qualificació bàsica. En l’exercici de la seua autonomia, la direcció del centre podrà nomenar altres persones com a integrants d’aquesta comissió.

3. Actuarà com a secretari o secretària de la comissió la persona que designe la direcció del centre d’entre els seus membres, a proposta de la comissió.

4. La comissió de coordinació pedagògica podrà incorporar altres membres del claustre per a realitzar les tasques previstes en l’àmbit de les seues atribucions.

5. En els centres amb menys de 9 unitats, les funcions de la comissió de coordinació pedagògica seran assumides pel claustre.

6. El calendari de reunions i el programa d’activitats de la comissió de coordinació pedagògica s’inclourà en la programació general anual.

7. Les reunions de la comissió seran convocades per la presidència i l’assistència serà obligatòria per a totes les persones membres.

8. Les atribucions de la comissió de coordinació pedagògica són les que estan regulades en l’article 36 del Decret 253/2019.

***Article 32. Equips educatius i equips d’etapa***

1. Els equips educatius estaran conformats per tot el personal docent i no docent d’atenció educativa que intervé amb un mateix grup d’alumnat, i actuaran sota la coordinació de la persona tutora del grup.

2. Als centres d’educació especial es conformaran equips d’etapa, que actuaran com a òrgans de coordinació i agruparan tot el personal que intervé en una mateixa etapa educativa i en els programes formatius de qualificació bàsica. Aquests equips estaran dirigits per una persona coordinadora, elegida entre el personal docent que imparteix docència en la mateixa etapa.

3. Els equips educatius i els equips d’etapa actuaran sota la supervisió de la direcció d’estudis.

4. L’assistència a les reunions dels equips educatius i dels equips d’etapa serà obligatòria per a totes les persones membres que els integren.

***Article 33. Equip d’orientació educativa***

1. Els equips d’orientació educativa dels centres d’educació especial tenen la composició que s’indica en l’article 5.3 del Decret 72/2021 i desenvolupen les funcions especificades en l’article 6 del mateix decret.

2. En els centres que disposen de més d’un lloc d’orientació educativa, una o un d’aquests professionals assumirà la funció de coordinació. Aquesta funció es desenvoluparà durant un curs acadèmic i es podrà prorrogar anualment, sempre que continue formant part del equipo, sense perjuí que la persona hi puga renunciar, per causa justificada i amb l’acceptació de la direcció del centre, o puga ser destituïda per la direcció del centre a proposta raonada de la majoria absoluta de les persones membres de l’equip d’orientació educativa i amb l’audiència prèvia a la persona interessada.

3. D’acord amb la disposició addicional setena del Decret 72/2021, els equips d’orientació educativa dels centres d’educació especial de titularitat de la Generalitat han de col·laborar amb els equips d’orientació educativa, els departaments d’orientació educativa i professional i les agrupacions d’orientació de zona en la valoració sociopsicopedagògica de l’alumnat que requereix suports educatius intensius, especialitzats i individualitzats i, si escau. en els processos d’escolarització i en les propostes dels plans d’actuació personalitzats que se’n deriven.

***Article 34. Assemblea de professionals***

1. L’assemblea professional estarà configurada per la totalitat del personal docent i no docent d’atenció educativa adscrit al centre, amb veu i vot.

2. L’assemblea treballarà i consensuarà les propostes que siguen objecte d’aprovació al claustre, sense perjuí de les competències atribuïdes a la resta d’òrgans de govern i de coordinació, relacionades amb els aspectes següents:

a) Mesures per a la millora de l’accessibilitat del centre y la implantació de sistemes de comunicació.

b) Plans i projectes anuals del centre.

c) Normes de convivència.

d) Organització dels suports.

e) Organització de les activitats complementàries i extraescolars.

f) Organització del pati i del menjador.

g) Altres aspectes d’organització i funcionament que l’equip directiu determine.

3. L’assemblea de professionals tindrà un caràcter consultiu i les seues propostes no seran vinculants, que en qualsevol cas hauran de ser aprovades pels òrgans de govern i de coordinació corresponents.

***Article 35. Comissió específica d’intervenció en problemes de conducta***

1. La comissió específica d’intervenció en problemes de conducta estarà configurada pel personal docent i no docent d’atenció educativa que intervé directament amb l’alumnat amb greus problemes de conducta.

2. La composició mínima d’aquesta comissió serà la següent:

- Una persona membre de l’equip directiu.

- La persona coordinadora d’igualtat i convivència.

- El professorat d’orientació educativa.

- La infermera o l’infermer escolar.

- Una o un docent de pedagogia terapèutica.

- Una o un docent d’audició i llenguatge.

- Una educadora o un educador d’educació especial.

3. La comissió específica d’intervenció en problemes de conducta tindrà les funcions següents:

a) Concretar el protocol d’actuació del centre davant els problemes greus de la conducta, tenint en compte les línies generals o els protocols establits per la conselleria competent en matèria d’educació.

b) Planificar els protocols d’actuació personalitzats per a l’alumnat que requereix una intervenció específica en l’àmbit de la conducta i compartir-los amb l’assemblea de professionals.

c) Assessorar i formar a l’assemblea de professionals en les eines necessàries per a la prevenció i intervenció davant les alteracions greus de la conducta.

d) Coordinar amb les unitats de salut mental infantil i adolescent les actuacions i els plans terapèutics duts a terme amb l’alumnat que presenta problemes greus de conducta i/o de salut mental.

e) Coordinar actuacions amb les unitats especialitzades d’orientació, especialment en els àmbits de convivència i conducta i de trastorns de l’espectre de l’autisme.

f) Informar la comissió d’inclusió, igualtat i convivència del consell escolar de la situació al centre al respecte dels problemes greus de conducta i de les actuacions realitzades.

***Article 36. Equip de coordinació del centre de recursos***

1. L’equip de coordinació del centre de recursos té com a objecte organitzar la resposta als centres sol·licitants, tot garantint que s’oferisca la resposta més adient a cada cas.

2. L’equip del centre de recursos tindrà la composició següent:

a) Una o un docent, preferiblement de les especialitats de pedagogia terapèutica o d’audició i llenguatge i destinació definitiva en el centre.

b) Una persona de l’equip directiu, preferentment la direcció d’estudis.

c) Una professora o un professor de l’especialitat d’orientació educativa.

3. L’equip de coordinació del centre de recursos tindrà les funcions següents:

a) Analitzar les sol·licituds d’assessorament rebudes dels centres docents ordinaris.

b) Determinar el tipus d’intervenció més adequada per a cada sol·licitud.

c) Proposar les persones que formaran part de l’equip d’intervenció, tenint en compte la seua especialització i experiència prèvia, així com les modificacions en la seua composició.

d) Resoldre les incidències que puguen sorgir en el procés d’intervenció.

e) Detectar, conjuntament amb la persona coordinadora de formació, les necessitats de formació del centre d’educació especial per a millorar la qualitat de la resposta com a centre de recursos i proposar-les a l’assemblea de professionals per, si escau, incorporar-les al programa anual de formació del centre.

f) Realitzar l’avaluació de les intervencions realitzades com a centre de recursos i elaborar la memòria de final de curs.

***Article 37. Tutoria***

1. La finalitat de l’acció tutorial és contribuir, juntament amb les famílies, al desenvolupament personal i social de l’alumnat, tant en l’àmbit acadèmic com en el personal i social, i realitzar el seguiment individual i col·lectiu de l’alumnat per part de tot el professorat. La tutoria i l’orientació de l’alumnat formaran part de la funció docent.

2. La persona especialista de pedagogia terapèutica que impartisca la major part de la docència en un mateix grup serà la que assumisca la tutoria d’aquest.

3. La direcció d’estudis coordinarà l’acció tutorial i convocarà les reunions periòdiques que siguen necessàries durant el curs, així com les requerides per al desenvolupament adequat d’aquesta funció.

4. L’acció tutorial podrà complementar-se mitjançant la utilització de plataformes electròniques que proporcione la Generalitat o que estiguen degudament autoritzades.

5. Les funcions de les persones que exerceixen la tutoria són les que estan regulades en l’article 41 del Decret 253/2019. Així mateix, es tindrà en compte allò especificat en l’article 4 del Decret 72/2021.

**CAPÍTOL IV**

***Altres figures de coordinació***

***Article 38. Altres figures de coordinació***

1. Als centres d’educació especial de titularitat de la Generalitat hi haurà, almenys, les següents figures de coordinació:

a) Coordinació de les tecnologies de la informació i comunicació (TIC).

b) Coordinació de formació.

c) Coordinació d’igualtat i convivència.

d) Coordinació del programa de reutilització de llibres i materials curriculars.

e) Coordinació del centre de recursos.

f) Aquelles altres que determine la conselleria competent en matèria d’educació.

2. La direcció del centre designarà, d’entre el personal docent del centre, una persona responsable per a cadascuna de les coordinacions anteriors, preferentment amb competència alta en l’àmbit objecte de la coordinació i amb destinació definitiva al centre educatiu, a proposta de la direcció d’estudis i oït el claustre.

3. La persona que exercisca alguna d’aquestes coordinacions podrà renunciar per una causa justificada, la qual haurà de ser acceptada per la direcció del centre. Així mateix, podrà ser destituïda per la direcció, a proposta raonada de la majoria de les persones components del claustre i amb la prèvia audiència a la persona interessada.

4. Amb la finalitat d’afavorir l’autonomia dels centres, la direcció del centre, oït el claustre i el consell escolar, podrà assignar a determinat personal docent del centre la realització d’altres tasques necessàries per a l’organització i el bon funcionament del centre, d’acord amb els criteris establits pel claustre de professorat i a proposta de la direcció d’estudis.

***Article 39. Funcions de les altres figures de coordinació***

1. La persona coordinadora de les tecnologies de la informació i comunicació (TIC) tindrà les funcions regulades en l’article 43 del Decret 253/2019.

2. La persona coordinadora de formació tindrà les funcions regulades en l’article 44 del Decret 253/2019.

3. La persona coordinadora d’igualtat i convivència tindrà les funcions regulades en l’article 45 del Decret 253/2019.

4. La persona coordinadora del programa de reutilització de llibres i materials curriculars tindrà les funcions regulades en l’article 46 del Decret 253/2019.

5. La persona coordinadora del centre de recursos tindrà les funcions següents:

a) Gestionar les sol·licituds i, si escau, la recollir la informació complementària per organitzar cada resposta.

b) Convocar l’equip de coordinació, a petició de la direcció del centre d’educació especial.

c) Convocar els equips d’intervenció per elaborar el pla d’intervenció i per fer-ne el seguiment.

d) Comunicar a l’equip directiu l’horari de dedicació del personal dels equips d’intervenció per, si escau, organitzar les substitucions.

e) Coordinar les accions conjuntes entre el centre d’educació especial i els centres ordinaris que han sol·licitat la intervenció: acord del pla d’intervenció, seguiment de l’assessorament i avaluació de les intervencions finalitzades.

f) Col·laborar amb la secretaria del centre en la gestió dels recursos tècnics i el préstec de materials que puguen utilitzar-se durant el procés d’intervenció.

g) Registrar la documentació derivada del procés d’intervenció i posar-la a disposició de la secretaria del centre per a la seua custòdia.

h) Altres tasques derivades del compliment de les funcions que té assignades.

6. Les persones coordinadores participaran en les activitats de formació específica que es programen des de l’òrgan competent en formació del professorat.

**TÍTOL VI. PARTICIPACIÓ DE LA COMUNITAT EDUCATIVA I COL.LABORACIÓ SOCIAL**

***Article 40. Participació de l’alumnat***

1. Els centres d'educació especial han de vetlar pel desenvolupament del sentit de pertinença al centre de tot l'alumnat i garantir el seu dret a la participació activa en les decisions del centre, del seu grup classe i de l'àmbit personal que afecten la seua vida, aprenentatge i desenvolupament. Per a això, es garantirà l'accessibilitat a la informació i es disposaran els suports, espais, temps i recursos que siguen necessaris.

2. L’organització de la participació de l’alumnat s’ha de realitzar prenent com a referent la planificació centrada en la persona.

***Article 41. Participació de les famílies o representants legals***

1. Els centres d’educació especial han de garantir que les famílies o representants legals reben, en format accessible, la informació necessària i l’assessorament individualitzat, i participen en les decisions que afecten l’escolarització de les seues filles o els seus, tot ajustant-se a les seues necessitats, característiques, diversitat i possibilitats de participació.

2. Els centres promouran compromisos educatius entre les famílies o representants legals i el propi centre en els que es consignen les activitats que es comprometen a realitzar, conjuntament i de manera coordinada amb el professorat, per a millorar l'accés i la participació de l'alumnat.

3. La participació de les associacions de famílies de l’alumnat en l’organització i funcionament del centre es realitzarà d’acord amb allò regulat en els articles 47, 48 i 49 del Decret 253/2019.

4. La participació de les famílies o representants legals s’ha de realitzar sense perjuí que, d’acord amb la Llei 26/2018, en totes les accions i decisions que concernisquen a l’alumnat, com també en les mesures que adopten les seues famílies, en qualsevol de les seues manifestacions, i les institucions, públiques o privades, ha de prevaldre l’interés superior de la xiqueta, el xiquet o l’adolescent.

***Article 42. Participació dels agents externs***

1.Té consideració d’agent extern tota persona aliena al sistema educatiu que realitze algun tipus de col·laboració amb un centre escolar en el desenvolupament del seu projecte educatiu, dels plans d’actuació personalitzats o de les mesures educatives que el centre determine.

2. A l’efecte del present decret, es consideren com a agents externs els següents:

- Personal d’entitats sense ànim de lucre o del tercer sector.

- Personal extern pertanyent a altres organismes o institucions públiques o a l’àmbit privat.

- Persones membres de la comunitat educativa i de l’entorn pròxim.

- Voluntariat.

- Personal d’assistència personal per a la promoció de l’autonomia.

3. La conselleria competent en matèria d’educació fixarà els criteris i les condicions de participació del personal extern i del voluntariat, que no comportarà en cap cas una vinculació laboral o professional ni podrà suposar l’ocupació de llocs de plantilla.

***Article 43. Altres mitjans d’organització, participació i col·laboració***

Per a fomentar la interrelació i la col·laboració de la comunitat educativa, els centres podran establir altres vies o estructures de participació, la composició, les tasques i el funcionament de les quals estaran regulats en les normes d’organització i funcionament.

***Article 44. Inserció en l’entorn sociocomunitari***

1. Els centres d’educació especial, amb la col·laboració, si escau, de la conselleria competent en matèria d’educació, les administracions locals i altres entitats, han d’impulsar programes d’àmbit sociocomunitari que promoguen la visibilització de les persones amb discapacitat com a subjectes de ple dret en l’exercici de la ciutadania, la conscienciació sobre les barreres que han d’afrontar, l’acceptació i el respecte a la diversitat, desterrant estereotips discriminatoris assumits i reforçats socialment, i la inclusió sociolaboral.

2. Per a aconseguir aquests fins, els centres d’educació especial podran realitzar plans d’acció comunitària, que impliquen la creació de xarxes de cooperació, solidaritat i suport mutu amb agents i institucions de l’entorn per dur a terme projectes de que milloren la inclusió de l’alumnat en contextos ordinaris i contribuïsquen al desenvolupament comunitari.

**TÍTOL VII. AUTONOMIA PEDAGÒGICA, ORGANITZATIVA I DE GESTIÓ DELS CENTRES D’EDUCACIÓ ESPECIAL**

**CAPÍTOL I**

***Autonomia pedagògica***

***Article 45. Projecte educatiu***

1. La Llei Orgànica 2/2006 de 3 de maig, modificada per la Llei 3/2020 de 29 de desembre, determina que el projecte educatiu del centre recollirà els valors, els fins i les prioritats d'actuació, incorporarà la concreció dels currículums establits i impulsarà i desenvoluparà els principis, objectius i metodologia propis d'un aprenentatge competencial orientat a l'exercici d'una ciutadania activa. Així mateix, inclourà un tractament transversal de l'educació en valors, del desenvolupament sostenible, de la igualtat entre dones i homes, de la igualtat de tracte i no discriminació i de la prevenció de la violència contra les xiquetes i les dones, de l'assetjament i del ciberassetjament escolar, així com la cultura de pau i els drets humans. El projecte educatiu del centre recollirà així mateix l'estratègia digital del centre.

2. Els centres d’educació especial hauran de concretar i planificar el projecte educatiu en funció del seu context educatiu i de l’alumnat que hi escolaritzen.

3. El contingut, l’elaboració i l’aprovació del projecte educatiu dels centres d’educació especial es realitzarà d’acord amb allò establit en els articles 55 i 56 del Decret 253/2019.

4. Els centres d’educació especial comptaran amb el suport de l’assessoria tècnica docent en matèria d’educació plurilingüe de la direcció general competent en matèria d’ordenació educativa per a desenvolupar el projecte lingüístic del centre (PLC).

***Article 46. Activitats extraescolars***

1. Es consideren activitats extraescolars tant les que es realitzen dins de la jornada escolar però fora del període lectiu com aquelles que es desenvolupen totalment fora de la jornada escolar. Aquestes activitats no tindran caràcter lucratiu, seran voluntàries per a les famílies i no podran contindre ensenyaments inclosos en les programacions didàctiques de cada curs escolar ni ser susceptibles d’avaluació a efectes acadèmics de l’alumnat. Les que es desenvolupen dins de la jornada escolar però fora de l’horari lectiu seran d’oferta obligada per el centre quan així es determine per la conselleria competent en matèria d’educació, que establirà les mesures necessàries per a garantir que cap alumna i alumne en queden exclosos per cap motiu.

2. Els centres podran fomentar la realització d’activitats extraescolars fora de la jornada escolar que contribuïsquen a la conciliació de la vida laboral i familiar dels membres de la comunitat educativa.

3. Les activitats extraescolars incloses en la jornada escolar seran establides pel centre i incloses en la seua programació general anual.

***Article 47. Activitats complementàries***

1. Es consideren activitats complementàries les establides dins de l’horari lectiu de permanència obligada de l’alumnat al centre i relacionades directament amb el desplegament del currículum com a complement de l’activitat escolar, en les quals puga participar el conjunt d’alumnat del grup, curs, cicle, nivell o etapa. Aquestes activitats seran, amb caràcter general, gratuïtes i, en tot cas, no tindran caràcter lucratiu, i es garantirà que cap alumna i alumne queden exclosos de participar-hi per motius econòmics o de qualsevol altra mena.

2. Es consideraran també activitats complementàries aquelles que s’inicien o finalitzen dins de la jornada escolar, encara que la totalitat de l’activitat no es desenvolupe dins d’aquesta jornada.

3. Les activitats complementàries incloses en la jornada escolar seran establides pel centre i incloses en la seua programació general anual.

4. La conselleria competent en matèria d’educació fomentarà i facilitarà la realització d’activitats complementàries per a l’alumnat escolaritzat en centres d’educació especial.

**CAPÍTOL II**

***Autonomia organitzativa i de gestió***

Secció primera.

Projecte de gestió i règim econòmic

***Article 48. Projecte de gestió***

Per al projecte de gestió se seguiran les directrius regulades en l’article 61 del Decret 253/2019.

***Article 49. Gestió econòmica***

Per a la gestió econòmica se seguiran les directrius regulades en l’article 62 del Decret 253/2019.

***Article 50. Pressupost anual***

Per al pressupost anual se seguiran les directrius regulades en l’article 63 del Decret 253/2019.

***Article 51. Ingressos i despeses***

Per als ingressos i despeses se seguiran les directrius regulades en l’article 64 del Decret 253/2019.

***Article 52. Comptabilitat del centre***

Per a la comptabilitat del centre se seguiran les directrius regulades en l’article 65 del Decret 253/2019.

***Article 53. Manteniment, conservació i vigilància de les instal·lacions***

Per al manteniment, conservació i vigilància de les instal·lacions se seguiran les directrius regulades en l’article 66 del Decret 253/2019.

***Article 54. Pla de sostenibilitat de recursos, eficàcia energètica i tractament de residus***

Per al Pla de sostenibilitat de recursos, eficàcia energètica i tractament de residus se seguiran les directrius regulades en l’article 67 del Decret 253/2019.

Secció segona

Normes d’organització i funcionament

***Article 55. Normes d’organització i funcionament***

Els centres d’educació especial redactaran les normes d’organització i funcionament atenent a allò que es disposa en la normativa bàsica i d’acord amb les línies i criteris indicats en el projecte educatiu. La comunitat educativa, incloent l’alumnat, haurà de ser escoltada en les seues propostes per a l’elaboració d’aquestes normes.

***Article 56. Horari general del centre educatiu***

1. Amb caràcter general, el centre docent romandrà obert des del mes d’octubre al mes de maig, des de les 09.00 hores fins a les 17.00 hores.

2. L’horari lectiu setmanal per a tot l’alumnat ha de ser, incloses les hores d’esplai, de 25 hores lectives distribuïdes de dilluns a divendres.

3. Durant els mesos de juny i setembre les activitats escolars de l’alumnat es duran a terme, amb caràcter general, en jornada continuada de 09.00 hores a 13.00 hores.

4. Cada centre d’educació especial podrà sol·licitar a la direcció territorial competent en educació l’autorització d’un horari especial, justificant la necessitat.

***Article 57. Serveis complementaris de menjador i transport***

1. El menjador escolar, en els centres d’educació especial, s’ha de considerar com un espai de rellevància que possibilita el treball en contexts naturals d’hàbits d’autonomia, la comunicació, la regulació sensorial, la conducta i la higiene. Per a això, els objectius del menjador s’han d’incorporar a les propostes curriculars del centre i als plans d’actuació personalitzats de l’alumnat.

2. Tenint en compte la intensitat dels suports i l’atenció especialitzada que requereix l’alumnat, la duració del servei de menjador escolar es podrà flexibilitzar entre hora i mitja i 3 hores.

3. Tot l’alumnat escolaritzat en els centres d’educació especial tindrà accés gratuït als serveis complementaris de menjador escolar i transport.

4. L’òrgan directiu competent en matèria de centres docents regularà els serveis complementaris de menjador escolar i transport.

***Article 58. Activitats escolars lectives***

1. Als centres d’educació especial, les activitats escolars lectives es realitzaran de dilluns a divendres, amb el nombre de sessions i amb la durada que determine la normativa d’ordenació de les etapes educatives corresponents. Durant aquestes hores lectives s’inclouran els períodes d’esbarjo.

2. L’organització i distribució de les activitats dins l’horari lectiu es realitzaran d’acord amb les necessitats de cada grup i de cada alumne, tenint en compte les activitats de caràcter general i els temps d’esbarjo i de menjador, així com les activitats complementàries i extraescolars.

3. Durant els temps lectius d’esplai de l’alumnat, l’equip directiu garantirà l’atenció adequada a l’alumnat per part del personal docent i no docent, tenint en compte la seua edat, autonomia i necessitats de suport.

4. La sol·licitud d’aplicació d’horaris especials que comporten una durada diferent de la que s’estableix amb caràcter general requerirà sempre l’autorització de l’òrgan que determine la conselleria competent en matèria d’educació. En tot cas, els centres aplicaran, per a un altre tipus de modificacions excepcionals, les instruccions que s’aproven anualment per a establir el calendari d’activitats d’inici, desenvolupament i finalització del curs escolar.

***Article 59. Assistència de l’alumnat al centre***

1. L’assistència del alumnat al centre i la seua participació en les activitats educatives és un dret i una de les bases necessàries per a assolir la igualtat d’oportunitats i la inclusió social.

2. Per a garantir aquest dret, els centres d’educació especial aplicaran els protocols d’actuació regulats normativament davant situacions de possible absentisme escolar i faran el seguiment de la participació de l’alumnat en les diferents activitats educatives del centre.

***Article 60. Atenció a l’alumnat en absència de professorat***

1. Els centres d’educació especial, en l’exercici de la seua autonomia organitzativa, elaboraran un pla d’atenció immediata a l’alumnat en cas d’absència de personal. La programació general anual inclourà els criteris establits per a l’organització del personal l’elaboració de les activitats i les tasques a realitzar. D’aquesta organització s’informarà les famílies o representants legals.

2. Correspon als equips d’etapa i als equips educatius, fent ús de la seua autonomia pedagògica, proposar les activitats que realitzarà l’alumnat en els casos d’absència del personal.

***Article 61. Accés al centre***

1. Les condicions d’accés als centres s’inclouran en les seues normes d’organització i funcionament.

2. Amb caràcter general i a fi d’evitar l’absentisme escolar i de preservar la defensa de l’interés superior de les i dels menors, els centres hauran de permetre l’accés de l’alumnat al centre durant tota la jornada escolar.

3. Cada centre, d’acord amb la seua autonomia, establirà el protocol d’accés a l’aula.

***Article 62. Accessibilitat***

La conselleria competent en matèria d’educació, els ajuntaments i els centres han de garantir l’accessibilitat física, cognitiva i sensorial dels espais, serveis i processos educatius i de gestió administrativa de forma que puguen ser entesos i utilitzats per tot l’alumnat i per les persones membres de la comunitat educativa sense cap mena de discriminació.

***Article 63. Accessibilitat en els mitjans de difusió als centres docents***

1. El centre ha d’incorporar les condicions que asseguren l’accessibilitat a la informació pels diferents mitjans de difusió per tal de garantir el dret a la participació de tota la comunitat educativa. L’accessibilitat a la informació ha de garantir que aquesta siga fàcilment comprensible i de la forma més autònoma i natural possible.

2. En tots els centres docents hi haurà, com a mitjà de difusió de la informació, una pàgina web de centre allotjada en els espais autoritzats i proporcionats per l’administració competent i un o diversos taulers d’anuncis. En aquests es difondran les comunicacions de l’Administració de la Generalitat, de la conselleria competent en matèria d’educació i dels òrgans de govern del mateix centre que siguen d’interés de la comunitat educativa.

3. El centre reservarà en aquests mitjans de difusió un espai a disposició de les associacions de famílies de l’alumnat perquè puguen exercir el dret de participació, informació i llibertat d’expressió. La gestió d’aquest espai correspondrà a aquestes associacions, les quals seran responsables d’ordenar-lo, organitzar-lo i dissenyar-lo d’acord amb els principis de l’accessibilitat universal.

4. La direcció dels centres no permetrà l’exposició de publicacions que, en els seus textos o imatges, vulneren o atempten contra els drets fonamentals i les llibertats de la comunitat educativa, o que promoguen conductes discriminatòries per raó d’identitat, discapacitat, circumstàncies socials, condicions personals o conviccions polítiques, morals i religioses.

***Article 64. Ús social dels centres d’educació especial***

Les condicions i els criteris per a l’ús social dels centres d’educació especial són els que estan regulats en l’article 74 del Decret 253/2019.

***Article 65. Protecció de dades de caràcter personal***

1. La direcció del centre vetlarà pel compliment de la normativa vigent en matèria de protecció de dades, tant aquella elaborada amb caràcter general a nivell europeu, estatal i autonòmic, com la normativa específica desenvolupada per l'Administració educativa.

2. Així mateix, es tindrà en consideració allò establit en la Llei 3/2018, de 5 de desembre, de protecció de dades personals i garantia de drets digitals.

***Article 66. Salut i seguretat***

1. Els centres d’educació especial han de complir la normativa en matèria de seguretat i salut per a tot el personal empleat públic, docent i no docent, adscrit al centre, d’acord amb el que estableix l’article 76 del Decret 253/2019.

2. Les direccions dels centres vetlaran perquè es complisquen les recomanacions de salut i higiene i sostenibilitat per a l’alumnat i per al personal docent i no docent del centre d’acord amb els protocols que determinen les autoritats sanitàries i els serveis de prevenció de riscos laborals.

3. L’organització de les activitats ha de garantir la seguretat i la protecció de la salut de tot l’alumnat . Així queden prohibides les activitats que perjudiquen la salut pública i, en particular, la publicitat, l’expedició i el consum de tabac i begudes alcohòliques, així com la col·locació de màquines expenedores d’aliments que no oferisquen productes saludables. Pel que fa a la ubicació, instal·lació i funcionament de màquines expenedores d’aliments i begudes, caldrà seguir el que disposa la normativa vigent.

4. Per a col·laborar en l’acompliment de les funcions de l’activitat preventiva de nivell bàsic previstes en la normativa vigent, la direcció dels centres educatius podrà nomenar una persona coordinadora de prevenció de riscos laborals, elegida pel claustre entre el personal docent i, preferentment, amb destinació definitiva al centre.

***Article 67. Pla d’autoprotecció***

1.D’acord amb la normativa reguladora dels plans d’autoprotecció o mesures d’emergència dels centres educatius no universitaris del sistema educatiu valencià, els centres educatius d’educació especial de titularitat de la Generalitat han d’elaborar un pla d’autoprotecció per al centre.

2. El pla d'autoprotecció és el document que estableix el marc orgànic i funcional previst perquè el centre educatiu previnga i controle els riscos sobre les persones i els béns, done una resposta adequada a les possibles situacions d'emergència en la zona, sota la responsabilitat de la persona titular de l'activitat, i garantisca la integració d'aquestes actuacions en el sistema públic de protecció civil.

3. Per a la seua possible divulgació entre les forces i els cossos de protecció civil, així com per al seu registre i control administratiu, el pla d’autoprotecció del centre s’haurà d’allotjar en l’aplicació informàtica que es determine a aquest efecte per a aquest procés.

4. El pla d’autoprotecció contindrà un pla d’emergència, així com els diferents procediments de control d’accés de persones alienes al centre educatiu, d’eixides justificades de l’alumnat durant el període lectiu i d’actuació davant d’un accident o incident escolar.

5. El pla d’emergència haurà de recollir els passos que cal seguir des que es produeix una situació d’emergència fins que les persones que es troben en un centre escolar estiguen protegides. Totes les persones que formen la comunitat educativa han de conéixer el contingut d’aquest pla i els mecanismes per a posar-lo en marxa. Així mateix, el pla ha de preveure la realització de simulacres, almenys un en cada curs escolar amb resultat positiu, per a garantir que hi ha un procediment ordenat amb el qual fer front a aquest tipus de situacions.

6. Quan les autoritats competents en matèria de seguretat i emergències decreten la suspensió de les activitats escolars, complementàries i extraescolars per declaració d’emergència, per fenomen meteorològic advers o per qualsevol altra incidència ocorreguda en l’exterior al centre educatiu, s’hauran d’aplicar els procediments d’actuació i l’organització de l’activitat escolar establits davant de riscos d’aquesta naturalesa referits en el pla d’emergència, de manera que es permeta la salvaguarda de les persones i dels béns, ateses les condicions concretes de persones, lloc i temps, i tenint en compte les instruccions que es dicten a aquest efecte.

7.En el cas que la incidència que dona origen a una situació d’emergència no puga ser controlada pels mitjans propis, es procedirà a avisar immediatament al Centre Coordinador de Seguretat i Emergències (112) i es posarà en marxa la situació preventiva -evacuació o confinament– que corresponga. De manera immediata, es comunicarà també la incidència a la direcció territorial competent en matèria d’educació corresponent.

***Article 68. Atenció sanitària a l’alumnat***

1. L’atenció sanitària ordinària en els centres d’educació especial la realitzarà el personal d’infermeria que atén el centre, adscrit al departament de salut corresponent.

2. L’atenció sanitària de l’alumnat escolaritzat amb problemes de salut i el que puga requerir una intervenció urgent en l’horari escolar, es regirà per allò disposat en la Llei 10/2014, de 29 de desembre de la Generalitat, de salut de la Comunitat Valenciana i les normes que la desenvolupen.

3. D’acord amb la normativa vigent, cada centre d’educació especial tindrà un centre d’atenció primària i un centre de salut pública de referència per a les accions preventives i de promoció de la salut i per a comunicar-se en relació amb els problemes de salut que afecten la seua població escolar.

**CAPÍTOL III**

***La programació general anual***

***Article 69. Programació general anual***

1. La programació general anual (PGA) és l’instrument bàsic que recull la planificació, l’organització i el funcionament del centre, com a concreció anual dels diferents aspectes recollits en el projecte educatiu del centre per a cada curs escolar.

2. Els centres d’educació especial elaboraran al principi de cada curs escolar la programació general anual seguint les instruccions que es determinen per a cada curs escolar.

3. L’equip directiu coordinarà l’elaboració de la PGA del centre i es responsabilitzarà de redactar-la, d’acord amb les propostes efectuades pel consell escolar i el claustre de professorat, i estudiarà les propostes formulades per les associacions de mares i pares.

4. La PGA inclourà, almenys, els aspectes següents:

a) Informació de caràcter administratiu, a través de l’aplicació que determine la conselleria competent en matèria d’educació.

b) Pla d’actuació per a la millora, el qual concretarà la part pedagògica del centre i les actuacions encaminades a millorar la resposta educativa a l’alumnat.

5. La PGA serà aprovada d’acord amb el que s’estableix en la normativa bàsica vigent, tenint en compte l’informe previ del consell escolar i del claustre, i podrà ser modificada al llarg del curs escolar d’acord amb el procediment que determine la conselleria competent en matèria d’educació.

6. La PGA serà de compliment obligat per a tots els membres de la comunitat escolar.

7. En finalitzar les activitats escolars del curs acadèmic, el consell escolar, el claustre i l’equip directiu avaluaran el grau de compliment de la PGA i els resultats de l’avaluació i promoció de l’alumnat. A aquest efecte, l’equip directiu elaborarà una proposta de memòria per al coneixement, anàlisi i valoració del claustre i del consell escolar, incloent-hi propostes de millora per al curs següent. Aquestes propostes de millora seran tingudes en compte per la direcció del centre en l’elaboració de la PGA i del pla d’actuació per a la millora del curs escolar següent.

8. El contingut de la memòria serà establit per la conselleria competent en matèria d’educació.

9. La memòria final serà aprovada pel claustre i pel consell escolar del centre i es posarà a disposició de l’Administració educativa i de la comunitat educativa del centre.

***Article 70. Pla d’actuació per a la millora***

El Pla anual per a la millora (PAM) dels centres d’educació especial formarà part de la PGA i tindrà com a finalitat la planificació d’actuacions perquè l’alumnat adquirisca els sabers bàsics que li permeten desenvolupar la seua autonomia i el seu benestar educatiu i social, millorar la competència emocional i les seues habilitats d’interacció social per a aconseguir una integració socioeducativa més elevada i previndre i compensar les desigualtats en educació

**TÍTOL VIII. AVALUACIÓ DELS CENTRES D’EDUCACIÓ ESPECIAL**

***Article 71. Avaluació interna***

1. Els centres d’educació especial han de realitzar una autoavaluació de la seua organització i funcionament, dels programes i activitats que desenvolupen, dels processos d’ensenyament i aprenentatge, de les barreres, dels processos de participació i de les relacions amb les famílies i amb l’entorn, prenent com a referents el projecte educatiu de centre i els diferents plans, programes i línies estratègiques que el conformen.

2. Els resultats d’aquesta avaluació, els assoliments, les dificultats trobades i les propostes de millora es recolliran en la memòria de final de curs.

3. La conselleria competent en matèria d’educació, a través de l’òrgan directiu amb competències en avaluació, podrà establir indicadors per a facilitar el procediment d’avaluació interna dels centres.

***Article 72. Avaluació externa***

1. La conselleria competent en matèria d’educació establirà programes d’avaluació periòdica dels centres d’educació especial, que hauran de prendre en consideració les circumstàncies en les quals es desenvolupen les activitats educatives, el context socioeconòmic, les característiques de l’alumnat y els recursos amb els quals compten els centres.

2. La conselleria competent en matèria d’educació comunicarà a la direcció del centre els resultats de l’avaluació realitzada perquè els pose a disposició del consell escolar i del claustre de professorat. Així mateix, farà públiques les conclusions generals derivades dels resultats de l’avaluació, sense referenciar dades de caràcter personal ni altres dades que permeten identificar els centres avaluats.

**DISPOSICIONS ADDICIONALS**

***Primera. Creació, modificació o supressió de centres d’educació especial***

1. La creació i supressió dels centres d’educació especial correspon al Consell mitjançant un decret, a proposta de la conselleria competent en matèria d’educació, amb el previ informe o consulta al consell escolar municipal o, en defecte d’aquest, a l’ajuntament on estiga ubicat el centre.

2. El canvi d’ubicació del centre, amb el previ informe pertinent, es resoldrà mitjançant un decret del Consell.

***Segona. Centres d’educació especial públics que no són titularitat de la Generalitat***

Els centres d’educació especial públics que no són titularitat de la Generalitat adaptaran allò que es preveu en aquest decret a la normativa pròpia que els és d’aplicació, en el marc de la seua autonomia pedagògica, organitzativa i de gestió que el seu règim jurídic li reconeix.

***Tercera. centres d’educació especial privats concertats***

Els centres d’educació especial privats concertats adaptaran allò que es preveu en aquest decret a la normativa pròpia que li és d’aplicació, en el marc de la seua autonomia pedagògica, organitzativa i de gestió que el seu règim jurídic els reconeix.

***Quarta. Incidència pressupostària***

L’aplicació i el desenvolupament d’aquest decret no pot tindre cap incidència en la dotació dels capítols de despesa assignats a la conselleria competent en matèria d’educació, que en tot cas han de ser atesos amb els mitjans personals i materials que aquesta té assignats.

**DISPOSICIONS DEROGATÒRIES**

***Única. Derogació normativa***

Queden derogades les disposicions següents:

- Article 23, «Centres d’educació especial», del Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià.

**DISPOSICIONS FINALS**

***Primera. Desenvolupament reglamentari***

S’autoritza la persona titular i els centres directius de la conselleria competent en matèria d’educació perquè dicten les disposicions necessàries per al desenvolupament d’aquest decret.

***Segona. Difusió i supervisió de la norma***

1. La conselleria competent en matèria d’educació, en el seu àmbit de gestió corresponent, adoptarà les mesures necessàries per a la difusió i l’aplicació d’aquest decret.

2. la inspecció d’educació assessorarà, orientarà i informarà els diferents sectors de la comunitat educativa sobre el contingut d’aquest decret.

***Tercera. Entrada en vigor***

Aquest decret entrarà en vigor l’endemà de la publicació en el *Diari Oficial de la Generalitat Valenciana*.